ועדת הכספים, כנסת 20, פרוטוקול מספר 63, 2015-08-16 11:40

משה גפני: שלום לכולם, אני מתכבד לפתוח את הדיון.

משה גפני: על סדר היום - אישור מוסדות ציבור לעניין סעיף 46 לפקודת מס הכנסה (רשימה שסימנה 2015-08-01).

משה גפני: ארז אורעד, בבקשה, הממונה על סעיף 46 במשרד האוצר.

<ארז אורעד: חברים נכבדים, יושב הראש הנכבד.

<ארז אורעד: הבאתי את רשימת העמותות.

משה גפני: אל"ף, אני מודה לך על זה שהרשימה מפורטת, כמו שביקשנו בישיבה הקודמת, רק חסרה הערה של ניהול תקין.

<ארז אורעד: לא, זה לא חסר, זה במחשבה תחילה.

<ארז אורעד: לאור הבקשה שלכם, בדיון הקודם, וגם כדי להראות כוונות טובות, אז למרות שלא נתתם לי רשימה מסודרת של מה צריך להוסיף אז דליתי מהפרוטוקול, וגם שמתי את המחזורים, אפילו אם מדובר במחזור אפס, בשביל להראות את השקיפות.

<ארז אורעד: מה שכן – העמודה של ניהול תקין, שהיתה קודם, היא מיותרת, כי נמצא אצלנו בנימין למקין שתמיד אתם שואלים אותו, ואם אצלי נמצא משהו שהוא לא נכון אז הוא אומר את זה.

<ארז אורעד: אז אנחנו רואים כאן את העמותות שמפורטות אחת לאחת.

<ארז אורעד: יש לנו רשימה שמספרה 2015-08-1 שהיא רשימה שנבדקה על ידי כל מפקחי המחלקה למוסדות ציבור ומלכ"רים ברשות המסים, עברה את הוועדה הבוחנת, ועדה שמשתתפים בה נציגי ציבור חיצוניים, והיא נמצאה לנכון להיות מובאת בפני ועדת הכספים ולאישורה.

<ארז אורעד: הרשימה מונה 48 עמותות.

<ארז אורעד: אני יכול לפרט את כל העמותות - - -

<קריאות: אין צורך.

מיקי רוזנטל: אין צורך.

מיקי רוזנטל: יש רק כמה שאלות לגבי עמותה אחת.

משה גפני: בנימין למקין, אני רוצה לדעת האם יש לכולן אישור ניהול תקין.

<בנימין למקין: לכולן יש אישור ניהול תקין.

מנואל טרכטנברג: בהקשר הזה אני שלחתי אליך מכתב ביום 3.8 - -

משה גפני: ראיתי בעיתון, אבל לא קיבלתי.

מנואל טרכטנברג: - - כמו כן לשר האוצר, ומנהל רשות המסים, וזה נוגע לעמותת "חוננו" שהיא מקבלת פטור לפי סעיף 46 ולפי תחקיר עיתונאי, שלא הוכחש, העמותה הזו מחלקת כספים לשפוטים של תג מחיר, לאחר שהם כבר הורשעו וגם לחשודים, ולא רק מממנת את ההגנה המשפטית.

מנואל טרכטנברג: אני חושב שלאור הדיון שקיימנו כאן בנושא הזה לפני מספר שבועות, על פניו נראה שזה סותר לחלוטין את מה שעומד מאחורי הפטור הזה, בוודאי לאור האירועים האחרונים שקרו, לצערנו הרב, ואני בספק אם זה חוקי.

מנואל טרכטנברג: אז אני רוצה להעלות את השאלה הזו.

מנואל טרכטנברג: כיוון שהדבר הזה לא עולה לסדר היום כי הם נהנים מפטור היסטורי, מחובתנו להעלות את הנושא הזה.

מיקי רוזנטל: מה הנוהל, באמת, כשאנחנו רוצים לבטל פטור?

מיקי רוזנטל: נאמר שהתגלה בדיעבד.

משה גפני: אין נוהל כזה אלא אם כן מדובר במשהו שבית המשפט קובע.

אורלי לוי אבקסיס: הפטור הוא גם ככה רק לשנה, לא?

אורלי לוי אבקסיס: לכמה זמן הפטור?

משה גפני: יש לפעמים לשנה ויש - - -

<ארז אורעד: כדי לעשות דר באישורים, בשלילה שלהם ובאי חידוש של האישורים – האישורים ניתנים מכוח סעיף 46 לפקודת מס הכנסה, בהמלצת שר האוצר באישור ועדת הכספים של הכנסת.

<ארז אורעד: לאחר מכן, כפי שכתוב במכתב שלפניכם, הם מוארכים מעת לעת לתקופה של 3 שנים.

<ארז אורעד: זאת אומרת שמאז שעשו את תיקון 194 לפקודת מס הכנסה , פעם אכן היו אישורים נצחיים.

<ארז אורעד: היום הם נקטמים, כאשר האחרונים, ייקטמו בשנת 2020.

אורלי לוי אבקסיס: וכל האישורים החדשים, מה אורך החיים שלהם?

<ארז אורעד: אורך החיים שלהם ניתן לשנתיים, פה, שוטף פלוס שנתיים – בואי נאמר שלוש שנים, ולאחר שלוש שנים זה נבחן מחדש במסגרת של בדיקות, אצלנו, שאנחנו עושים.

<ארז אורעד: היום יש בדיקות הרבה יותר מחמירות, בדיקות ממוחשבות וכיוצא בכך.

מנואל טרכטנברג: אתה יכול לומר לגבי העמותה הספציפית הזו?

<ארז אורעד: עשינו מהלך מחודש להאריך את האישור – היא לא הוארכה, וזה גם מה שנאמר בתחקיר לעיתונות, אם אני לא טועה – העמותה הזו, להבדיל מהעמותות האחרות שהוארך להם האישור לשלוש שנים, האישור של העמותה הזו פג תוקפו ב-31.12. את זה כל אחד יכול לדעת, אני לא מוסר פה מידע סודי.

<ארז אורעד: אתם יכולים להקיש באתר רשות המסים ולראות.

<ארז אורעד: פה יש רשימות חדשות.

אורלי לוי אבקסיס: להארכה אתם גם צריכים את האישור של ועדת הכספים?

<ארז אורעד: כיוון שנדרשנו מעת לעת – אני אמנם מנהל מחלקה חדש – אבל בשנה וחצי נערכו שינויים ואנחנו לא מאריכים את האישורים באופן אוטומטי לשלוש שנים.

<ארז אורעד: כאן, לגבי העמותה הזאת, למעשה בחנו, לאור הפעילות שלה.

אורלי לוי אבקסיס: באיזה שלב אתם מגיעים לתחנה של ועדת הכספים, רק לעמותות חדשות או גם להארכה?

אורלי לוי אבקסיס: כי זה חשוב מאד לדעת מתי אנחנו נדרשים.

<ארז אורעד: תדעי שאנחנו מגיעים לוועדת הכספים רק לעמותות חדשות.

אורלי לוי אבקסיס: זאת אומרת שהארכה או לא הארכה – זה לא מגיע אלינו בכלל.

אראל מרגלית: זאת אומרת שב-31 בדצמבר העמותה שמדבר עליה חבר הכנסת טרכטנברג תגיע לפרקה - - -

<ארז אורעד: כן, וכבר כעת אנחנו בוחנים אותה.

אראל מרגלית: ואז תשקלו אם להביא אותה לעוד אישור?

אורלי לוי אבקסיס: לא, הם לא צריכים להביא לעוד אישור.

<ארז אורעד: זה כמו שיש לך רישיון נהיגה, וברגע שאני שולל לך אותו זה אקט יותר חריף מאשר שאני לא מחדש לך אותו.

<ארז אורעד: לא חידשת – לא שילמת את האגרה?

<ארז אורעד: פג התוקף.

<ארז אורעד: אותו הדבר גם כאן.

אורלי לוי אבקסיס: במה תלוי האישורים?

<ארז אורעד: כשאנחנו בוחנים את המצגים.

<ארז אורעד: הם חתומים אצלנו על כתבי התחייבות למיניהם, אני לא יכול לפרט לך בדיוק, בגלל חובת הסודיות שחלה.

אורלי לוי אבקסיס: אבל אתם בודקים את המ - - - כי יכול להיות שהעמותה הציגה - - -

<ארז אורעד: יכול להיות שהעמותה הציגה מצגים כאלה ואחרים ואנחנו רוצים לבדוק אותם.

אורלי לוי אבקסיס: את המטרות אתם בוחנים?

אורלי לוי אבקסיס: כי יכול להיות שקיבלו את הפטור - - -

<ארז אורעד: אנחנו בוחנים את המטרות לפי מה שהוצג בפנינו.

<ארז אורעד: זאת אומרת, העמותות פה מקבלות את האישור לפי המטרות - - -

אורלי לוי אבקסיס: אז אם הם שינו את אופיין לאורך - - -

<ארז אורעד: קרו מקרים, לא אחד ולא שניים, גם בקדנציה שלי, ובמיוחד כאן, שלא חידשנו אישורים.

מיקי רוזנטל: אתם תוציאו על זה הודעה מסודרת?

מיקי רוזנטל: אני רוצה להבין – למה שלא תודיעו שהאישור פג, מהטעמים שהם לא עמדו במטרות, וכו' וכו'.

מיקי רוזנטל: או שתחדשו אותו?

מיקי רוזנטל: זה חלק מהדיווחיות שאתם מחויבים בה לציבור.

מיקי רוזנטל: יש פה איזה עניין ציבורי נרחב, ולפיכך אתם גם מחויבים בדיווחיות לציבור.

<ארז אורעד: לגבי כל עמותה ועמותה, אני רק מבקש פה לציין שבאמת אתה הזכרת, באחד הדיונים הקודמים, שרוצים לעשות דוחות סוף שנה, אז הדוחות הסוף שנתיים, בתקווה שתקבלו גם את הנוהל שביטלתם אותו, אבל לא נורא.

<ארז אורעד: אבל בסך הכל, בדוחות השנתיים - - -

משה גפני: אל תגיד.

משה גפני: לא ביטלנו שום דבר.

משה גפני: הדבר היחיד ששינינו והתקשרה אלי גם חברה בוועדת פריש - -

<ארז אורעד: לא חברה.

<ארז אורעד: יושבת ראש ועדת פריש.

משה גפני: - - חוץ מהשופטת פריש, שדיברה אתי והרגעתי אותה, התקשרה אלי גם חברה בוועדת פריש, אני לא זוכר את שמה, ואמרתי לה – הדבר היחיד שביקשתי לשנות, והוועדה אישרה את זה, זה שיהיה דיון בוועדת הכספים.

משה גפני: כלומר, דיון חלקי, כי לא על כל העמותות צריך לקיים דיון, אנחנו סומכים עליכם, כשאמרת שעברת על כל הנהלים – בשבילנו זה מספיק.

משה גפני: אותו הדבר כאשר באים ואומרים – יש ניהול תקין.

משה גפני: מבחינתנו זה תקין, אנחנו מצביעים בעד, זו לא צריכה להיות ישיבה ארוכה.

משה גפני: יש פעמים, כמו המקרה הזה, של "חוננו", שבאים לברר את העניין.

משה גפני: אז במקרה הזה לפי דעתי איחרנו את הרכבת, כי זה בדיעבד.

משה גפני: אבל לא שינינו עוד שום דבר.

מנואל טרכטנברג: הבנתי את הנוהל.

מנואל טרכטנברג: הנוהל הוא שאלה שמחדשות – זה לא מגיע לכאן.

מנואל טרכטנברג: בסדר.

מנואל טרכטנברג: אבל זכותה של ועדת הכספים במקרים שיש עניין ציבורי רב לבקש שההחלטה שאתם תחליטו לקראת דצמבר, תובא לכאן.

אראל מרגלית: אבל אז השאלה היא איך אנחנו עושים את זה כפרוצדורה.

אראל מרגלית: מה שפרופ' טרכטנברג מבקש – יכול מאד להיות שאנחנו צריכים להכניס את זה כאיזה סוג של נוהל.

משה גפני: אתה לא יכול.

משה גפני: אתה צריך להעביר את זה בחוק.

משה גפני: אתה צריך לבקש - - -

אראל מרגלית: אם יש עמותות שנמצאות בשאלה, או תחת דיון ציבורי, או על ידי אחד מחברי הכנסת או באיזושהי צורה אחרת, והם עדיין האוטוריטה, אתם לא צריכים אותנו, נשאלת השאלה איך אנחנו מקבלים על זה דיווח מבעוד מועד, לא אחרי שזה קורה.

משה גפני: אני מציע כך: קודם כל אני מבקש שתבדוק את זה אצלכם, מבחינה משפטית.

משה גפני: אבל אנחנו מבקשים את הבקשה הציבורית הזאת.

משה גפני: במקרה הזה זו עמותת "חוננו".

אורלי לוי אבקסיס: יכולים להיות גם סיפורים נוספים.

<ארז אורעד: במקרה של עמותת "חוננו" - אני מבקש להבהיר – באם נחדש ובאם לא נחדש, אתם מבקשים לקבל דיווח לוועדת הכספים.

משה גפני: אני מבקש באופן פורמלי, זה לא רק לגבי "חוננו".

משה גפני: מתברר במהלך השנה שמבחינה ציבורית יש בעיה עם אותה עמותה שאנחנו כולנו אישרנו, וכולנו בעד.

משה גפני: ואז אני פונה אליך, ואנחנו אומרים לך – התברר שנעשו עם הכספים בעמותה הזו דברים שזה לא היה כאשר הצבענו, אנחנו מבקשים ממך עוד דיווח לכאן.

משה גפני: אל תחדש או כן תחדש – תביא את זה לוועדה, במסגרת העובדה שאתה מביא גם את האישורים הרגילים.

משה גפני: אנחנו מבקשים את זה לגבי "חוננו".

אראל מרגלית: גם לגבי עמותת 13, אנחנו רוצים איזשהו הסבר.

אורלי לוי אבקסיס: מה זו עמותת 13?

מיקי רוזנטל: מתברר שיש אנשים שמכורים לסקס במדינה, והעמותה הזו עוזרת להם.

<ארז אורעד: קבוצת תמיכה לסקסהוליסטים אנונימיים.

<קריאות: - - -

משה גפני: יש עוד שאלות או אפשר להצביע?

משה גפני: מי בעד אישור העמותות לפי הרשימה שאושרה?

משה גפני: 48 עמותות, סך הכל.

משה גפני: מי בעד?

משה גפני: מי נגד?

משה גפני: הצבעה בעד אישור העמותות – רוב העמותות אושרו.

אורלי לוי אבקסיס: אדוני היושב ראש לא מצביע?

משה גפני: לא הצבעתי.

משה גפני: העמותות אושרו, כפי שהוגש לנו על ידי ארז אורעד.

משה גפני: אני מודה לכם, הישיבה נעולה.